b'\n_START_ARTICLE_\nAhmad Shah Massoud\n_START_PARAGRAPH_\nAhmad Shah Massoud (pers. \xe2\x80\x8f\xd8\xa7\xd8\xad\xd9\x85\xd8\xaf \xd8\xb4\xd8\xa7\xd9\x87 \xd9\x85\xd8\xb3\xd8\xb9\xd9\x88\xd8\xaf\xe2\x80\x8e, Ahmad \xc5\xa0\xc4\x81h Mas\'\xc5\xabd; n. 1953 \xe2\x80\x93 9. syyskuuta 2001) oli afganistanilainen mujahideenkomentaja, joka taisteli neuvostojoukkoja vastaan, ja 1990-luvulla Rabbanin Afganistanin islamilaisen valtion hallituksen puolustusministeri ja Pohjoisen liiton sotap\xc3\xa4\xc3\xa4llikk\xc3\xb6. Massoud oli etnisesti tad\xc5\xbeikki. H\xc3\xa4n sai lempinimen "Panjshirin leijona."_NEWLINE_Massoud syntyi Panjshirin laaksossa Kabulin pohjoispuolella. H\xc3\xa4nen is\xc3\xa4ns\xc3\xa4 oli armeijan eversti ja l\xc3\xa4hetti pojan kouluun. Massoud opiskeli Kabulin teknillisess\xc3\xa4 instituutissa. Kun kuninkaan serkku Muhammad Daud sy\xc3\xb6ksi kuningas Zahir Shahin vallasta 1973, nuori Massoud ei hyv\xc3\xa4ksynyt vallankaappausta. H\xc3\xa4n johti opiskelijana mellakkaa Daudia vastaan, haavoittui jalkaan hallituksen joukkojen ampumasta luodista ja pakeni Pakistaniin. Pakistan tuki Afganistanin oppositiota kuten my\xc3\xb6s Saudi-Arabia. Massoud sai koulutusta sabotaasissa pakistanilaisten upseerien johdolla Saudien varoin. Pakistanin ohjeiden mukaan eri puolella maata j\xc3\xa4rjestettiin kapinoita 1974, jotka hallitus kukisti kaikki. Daudin hallitus kaatui kommunistien kaappaukseen 1978, mik\xc3\xa4 edelleen k\xc3\xa4rjisti Afganistanin tilannetta. Neuvostojoukkojen miehitetty\xc3\xa4 maan 1979 ja kukistettua Hafizullah Aminin hallituksen miehityst\xc3\xa4 vastustaneet mujahideen-taistelijat alkoivat saada tukea Yhdysvalloista, Pakistanista, Iranista ja Saudi-Arabiasta._NEWLINE_Massoud liittyi Burhanuddin Rabbanin Jamiat-i-Islamiin ja palasi Afganistaniin. Massoud oli, kuten Rabbanikin tad\xc5\xbeikki, eli persiaa puhuva sunni. Neuvostojoukot tekiv\xc3\xa4t kuusi suurta operaatiota (Panjshir I\xe2\x80\x93VI) Massoudin johtamia sissej\xc3\xa4 vastaan, mutteivat onnistuneet kukistamaan heit\xc3\xa4._NEWLINE_Kun Neuvostojoukot vet\xc3\xa4ytyiv\xc3\xa4t Afganistanista 1989, Massoudin johtamat mujahideenit valtasivat Kabulin 1992 ja syrj\xc3\xa4yttiv\xc3\xa4t presidentti Najibullahin. Burhanuddin Rabbani valittiin Afganistanin islamilaisen valtion presidentiksi ja Massoudista tuli hallituksen puolustusministeri ja armeijan komentaja._NEWLINE_Kommunistipresidentti Najibullahin syrj\xc3\xa4ytys ei lopettanut sis\xc3\xa4llissotaa. Tammikuussa 1994 sotaherra Gulbuddin Hikmatyar (pa\xc5\xa1tu) liittoutui kenraali Abdul Rashid Dostumin (uzbekki) kanssa sy\xc3\xb6st\xc3\xa4kseen Rabbanin ja Massoudin vallasta, mik\xc3\xa4 aloitti t\xc3\xa4ysimittaisen sodan Kabulista. Vuonna 1994 kaupungissa kuoli 25 000 ja puoli miljoonaa pakeni sielt\xc3\xa4 kolmanneksen kaupungista raunioituessa._NEWLINE_Talibanin l\xc3\xa4hestyess\xc3\xa4 Kabulia tammikuussa 1995 Hikmatyar pakeni ja j\xc3\xa4tti raskaat aseensa talibanjoukoille. Hizb-i Wahdatia vastaan taistellut Massoud teki aselevon talibanin kanssa, joka miehitti Charasyabin. Massoudin hy\xc3\xb6kk\xc3\xa4ys Hizb-i Wahdatia (\xc5\xa1iiat) vastaan sai sen johtajan Abdul Ali Mazarin liittoumaan talibanin kanssa, osan joukosta kuitenkin liittyess\xc3\xa4 Massoudin puolelle. Tuolloin Massoud aloitti massiivisen hy\xc3\xb6kk\xc3\xa4yksen ja ajoi talibanjoukot Charasyabista, jonka he kostivat teloittamalla Mazarin. Taistelut jatkuivat kes\xc3\xa4ll\xc3\xa4 ja syksyll\xc3\xa4 1995 kun taliban l\xc3\xb6i Afganistanin islamilaisen valtion joukot l\xc3\xa4nness\xc3\xa4 ja valtasi Shindandin ja Heratin syyskuun alussa. Heratin menetys oli vakava takaisku hallitukselle, joka menetti tieyhteyden Iraniin. Talibanin menestyksek\xc3\xa4s liikkuva sodank\xc3\xa4ynti viittasi pakistanilaisten neuvonantajien l\xc3\xa4sn\xc3\xa4oloon. Vuonna 1996 taliban valtasi Jalalabadin ja Kabulin syyskuun lopussa. Rabbanin hallituksen kaatumisen j\xc3\xa4lkeen Massoud perusti oman joukkonsa Shura\'-ye Nezarin. Massoudin joukot olivat vuoteen 1999 tykist\xc3\xb6nkantaman p\xc3\xa4\xc3\xa4ss\xc3\xa4 kaupungista ja ampuivat raketteja sinne. Kabulin menetyksen j\xc3\xa4lkeen h\xc3\xa4n alkoi saada tukea Iranista ja Ven\xc3\xa4j\xc3\xa4lt\xc3\xa4._NEWLINE_Vuodesta 1996 talibania vastustavat ryhmittym\xc3\xa4t liittoutuivat Yhten\xc3\xa4iseksi rintamaksi, joka tuki syrj\xc3\xa4ytetty\xc3\xa4 Rabbania, joka oli nimellisesti sen johtaja. Todellinen p\xc3\xa4\xc3\xa4t\xc3\xa4nt\xc3\xa4valta oli kuitenkin Massoudilla rintaman joukkojen komentajana. _NEWLINE_Hein\xc3\xa4kuussa 1999 Ta\xc5\xa1kentissa pidetyiss\xc3\xa4 rauhanneuvotteluissa Yhten\xc3\xa4inen rintama ja taliban antoivat julistuksen konfliktin rauhanomaisesta ratkaisusta. L\xc3\xa4hes heti sen j\xc3\xa4lkeen taistelut jatkuivat ja taliban keskittyi ajamaan Massoudin joukot Kabulin pohjoispuolelta. Kes\xc3\xa4ll\xc3\xa4 2000 taliban jatkoi taistelua Pakistanin merkitt\xc3\xa4v\xc3\xa4ll\xc3\xa4 tuella ja valtasi Taloqanin. Yhten\xc3\xa4isen rintaman joukot ajettiin tukialueilleen koilliseen- ja keski-Afganistaniin._NEWLINE_Massoud sai surmansa 9. syyskuuta 2001 kahden toimittajiksi naamioituneen al-Qaidan j\xc3\xa4senen itsemurhapommi-iskussa. Kuolemansa j\xc3\xa4lkeen Massoudista tuli Afganistanin kansallissankari. Presidentti Hamid Karzai my\xc3\xb6nsi h\xc3\xa4nelle my\xc3\xb6hemmin Afganistanin sankarin arvon.'